**Teksti ja kuvat: Katja Rajaoja**

**SIJOITTUMISTUTKIMUS 2016**

**Suomen ja koko EU:n heikohko taloudellinen tila heijastuu myös vastavalmistuneiden agrologien työllisyyteen; vastavalmistuneiden AMK-agrologien työttömyys on kasvussa, vakituisten työsuhteiden osuus on pienenemässä ja vastaavasti määräaikaisten työsuhteiden osuus kasvussa.**

Agrologien Liitto lähetti vuoden alussa kyselyn 182 v. 2014 valmistuneelle AMK-agrologille. Kyselyn vastausprosentti oli 48,4 %, mikä on alhaisempi kuin aikaisempina vuosina. Vastaajien keski-ikä oli 29 vuotta, ja naisia vastaajista oli 60,2 %. Vastaajien asuinalue jakautui melko tasaisesti ympäri Suomea siten, että Hämeestä (Kanta-Häme, Pirkanmaa, Lahden Seutu) vastaajia oli vähiten ja eniten heitä oli Etelä-Suomesta (Uusimaa, Kymenlaakso, Etelä-Karjala).

Nimensä mukaisesti sijoittumistutkimuksen tarkoituksena on kartoittaa vastavalmistuneiden työtilannetta, aloituspalkkoja, työsuhteen laatua, jatko-opiskeluintoa sekä työllisyysnäkymiä. Tutkimuksessa kartoitettiin 1.1.2016 tilanne.

Vastaajista 62,5 % ilmoitti olevansa palkkatyössä. Heillä päätoimen ohella kaksi suosituinta ”tointa” olivat työskentely vanhempien omistamalla kotitilalla sekä opiskelu. 37,5 % vastaajista ilmoitti, ettei ole palkkatöissä. Näistä 33,3 % ilmoitti olevansa päätoimisia maatalousyrittäjiä, 26,7 % työttömiä ja 17,8 % kotitilallaan työskenteleviä.

Nuorisoasteelta valmistuneita vastaajista oli 79,5 %, aikuislinjalta 14,5 % ja agrologista AMK-agrologeja ns. erotuskoulutuksesta valmistuneita 6 %.

**Keskipalkassa pientä laskua**

Palkkatöissä päätoimisesti (yli 35 h/vko) olleiden keskipalkka oli 2365 € (n= 41). Päätoimisten palkkatöissä käyvien palkat vaihtelivat 1500 ja 3500 €:n välillä. Päätoimisten mediaanipalkka oli 2420 €/kk, joka on edellisvuosien tasoa ja 20 € korkeampi kuin v. 2015 ja 2014. Kaikkien vastaajien keskipalkka oli 2237 €/kk vaihteluvälin ollessa 1000 -3500 €/kk. Naisten keskipalkka tutkimuksessa oli 2348 €/kk ja mediaanipalkka (keskimmäinen palkka, kun aineisto järjestetään suuruusjärjestykseen) oli 2165 €/kk. Vastaavasti miesten keskipalkka oli 2387 €/kk ja mediaanipalkka 2460 €/kk.

Palkoissa on pientä pudotusta nähtävissä edellisvuoden tutkimukseen verrattuna. Tosin vastaajajoukkokin oli tänä vuonna pienempi. Palkkatasoon saattaa vaikuttaa myös talouden yleinen laskusuhdanne.

Paras palkkataso oli tässä tutkimuksessa maatalouteen liittyvässä teollisuudessa (keskipalkka 2950 €/kk) ja vastaavasti pienin palkka FABA:ssa (2000 €/kk).

Korkein keskipalkka oli tällä kertaa Noviasta valmistuneilla agrologeilla (2557 €/kk) ja vastaavasti pienin keskipalkka Jyväskylän ammattikorkeakoulusta valmistuneilla (1980 €/kk).

Toistaiseksi voimassaoleva työsuhde oli 59,6 % vastaajista ja määräaikaisia 19,2 %. Osa-aikaisten osuus oli 3,8 % ja tunti-tai provisiopalkkaisia 7,7 %.

**Maatalouden ulkopuoliselle alalle työllistyy eniten**

Maatalouden ulkopuolinen ala oli tänäkin vuonna suurin työllistäjä 19,6 % osuudella. Kakkossijalle ylsi opetustehtävät (13,7 %). TOP vitosen joukkoon pääsivät lisäksi muu maatalouteen liittyvä ala (11,8 %) ja maatila (muu kuin kotitila) 9,8 %. Viidettä sijaa yhtä suurella osuudella (7,8 %) pitivät kunnan lomitustoimi ja pankki.

Työttömiä tammikuussa 88 vastaajasta ilmoitti olevansa 13,6 %, joka on muutamia prosentteja korkeampi kuin koko maan työttömyysaste (9,3 %). Kolmannes vastaajista ilmoitti saaneensa valmistumisen jälkeen työttömyyspäivärahaa, joka 70 %:lla oli KELAn peruspäivärahaa. Lyhimmillään työttömyysjaksot olivat kuukauden mittaisia ja pisimmillään vähän yli vuoden mittaisia.

**Jatko-opiskeluinto laimeaa**

Jatko-opiskeluinto on hieman laantunut edellisvuosista ja lähes kaksi kolmasosaa vastaajista ilmoitti, ettei heillä ole opintojen jatko- tai täydentämissuunnitelmia ainakaan tässä vaiheessa. 15,6 % vastaajista aikoi suorittaa agrologin ylemmän ammattikorkeakoulututkinnon ja noin kahdeksalla prosentilla oli suunnitelmissa MMM-tutkinnon suorittaminen. Tässä tutkimuksessa kiinnostus kauppatieteiden opiskeluun nousi suosituimmaksi maatalouden ulkopuoliseksi alaksi.

Lopuksi tiedustelimme AMK-agrologien työllistymisnäkymiä oman alan töihin. Kolmannes vastaajista piti näkymiä huonoina tai erittäin huonoina, kolmannes hyvinä ja lähes 40 % kohtalaisina.

**AMK-agrologin työllistymisnäkymät oman alan töihin**